දකුණු පළාතේ පොලිස් ස්ථානවල ළමා රැකවරණ මධ්‍යස්ථාන පිහිටුවීමට කටයුතු යොදා ඇතැයි දකුණු පළාත් භාර නියෝජ්‍ය පොලිස්පති නීල් දළුවත්ත මහතා සඳහන් කරයි.හුංගම, අඟුණුකොලපැලැස්ස, වීරකැටිය, අම්බලන්ගොඩ සහ මාතර කොට්ඨාසයේ පොලිස් ස්ථාන දෙකක ළමා රැකවරණ මධ්‍යස්ථාන දැනටමත් පිහිටුවා ඇතැයි දළුවත්ත මහතා පෙන්වාදෙයි.ගාල්ල සහ මාතර දිස්ත්‍රික් ලේක්හවුස් ප්‍රාදේශීය වාර්තාකරුවන් දැනුම්වත් කිරීම සඳහා මාතරදී පෙරේදා උදෑසන පැවැති රැස්වීමකදී නියෝජ්‍ය පොලිස්පතිවරයා මේ බව පළකළේය.ළමයින් ඇතැම් පුද්ගලයින් අතින් අපචාරවලට ලක්වීම වැලක්වීම මෙහි ප්‍රධාන අරමුණ බවද නියෝජ්‍ය පොලිස්පතිවරයා සඳහන් කෙළේය.පොලිස් ස්ථානවල ළමා සහ කාන්තා කාර්යාංශවල නිලධාරිනියන්ගේ අධීක්‍ෂණය යටතේ මේ මධ්‍යස්ථාන පැවැත්වෙයි.ළමා ප්‍රතිකාර මධ්‍යස්ථාන සහ ළමයින්ට කෙළිඳලෙන් කාලය ගතකළ හැකි ළමා උයන්ද මේ රැකවරණ මධ්‍යස්ථානවල පිහිටුවීමට කටයුතු යොදා තිබේ.